Document ID: 32008D0682

ODLOČBA KOMISIJE
z dne 18. avgusta 2008
o spremembi Odločbe 2007/870/ES v zvezi z odobritvijo načrta cepljenja prašičev na gospodarstvih proti klasični prašičji kugi v izrednih situacijah z marker cepivom v Romuniji
(notificirano pod dokumentarno številko C(2008) 4360)
(Besedilo v romunskem jeziku je edino verodostojno)
(2008/682/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Pogodbe o pristopu Bolgarije in Romunije,
ob upoštevanju Akta o pristopu Bolgarije in Romunije ter zlasti člena 42 Akta,
ob upoštevanju Direktive Sveta 2001/89/ES z dne 23. oktobra 2001 o ukrepih Skupnosti za nadzor nad klasično prašičjo kugo (1) in zlasti tretjega pododstavka člena 19(3),
ob upoštevanju naslednjega:
(1)
Direktiva 2001/89/ES uvaja minimalne ukrepe Skupnosti za nadzor klasične prašičje kuge. Navedeni ukrepi vključujejo določbo, da morajo države članice po potrditvi primarnega primera klasične prašičje kuge pri divjih prašičih Komisiji predložiti načrt ukrepov za izkoreninjenje navedene bolezni. Navedeni ukrepi določajo tudi cepljenje prašičev na gospodarstvih s prašiči v izrednih situacijah.
(2)
Odločba Komisije 2007/870/ES z dne 21. decembra 2007 o odobritvi načrtov za leto 2008 za izkoreninjenje klasične prašičje kuge pri divjih prašičih in cepljenja navedenih prašičev in prašičev na gospodarstvih v izrednih situacijah proti navedeni bolezni v Romuniji (2) je bila sprejeta kot eden od številnih ukrepov za odpravo klasične prašičje kuge v navedeni državi članici. Navedena odločba se uporablja do 31. decembra 2008.
(3)
Eden od načrtov, odobrenih z navedeno odločbo, se nanaša na cepljenje prašičev na gospodarstvih s prašiči proti klasični prašičji kugi v izrednih situacijah z marker cepivom. Po odobritvi navedenega načrta je bila razpoložljivost takšnega cepiva omejena. Romunija je zato spremenila navedeni načrt cepljenja v izrednih situacijah.
(4)
Romunija je navedeni načrt cepljenja v izrednih situacijah Komisiji v odobritev predložila 30. junija 2008.
(5)
Komisija je spremenjeni načrt preučila in ugotovila, da je v skladu z Direktivo 2001/89/ES. Navedeni načrt je zato treba odobriti.
(6)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
V členu 3 Odločbe 2007/870/ES se datum „29. novembra 2007“ nadomesti z „30. junija 2008“.
Člen 2
Ta odločba je naslovljena na Romunijo.
V Bruslju, 18. avgusta 2008

Labels: 0
18
6